CELEX: 32015D2100
Language: lt
Date: 1447804800000
Title: 2015 m. lapkričio 18 d. Komisijos įgyvendinimo sprendimas (ES) 2015/2100, kuriuo leidžiama taikyti tam tikrus kiaulių skerdenų klasifikavimo metodus Latvijoje ir panaikinamas Sprendimas 2005/307/EB (pranešta dokumentu Nr. C(2015) 7986)

20.11.2015   
            
            
               LT
            
            
               Europos Sąjungos oficialusis leidinys
            
            
               L 303/101
            
         KOMISIJOS ĮGYVENDINIMO SPRENDIMAS (ES) 2015/2100
   2015 m. lapkričio 18 d.
   kuriuo leidžiama taikyti tam tikrus kiaulių skerdenų klasifikavimo metodus Latvijoje ir panaikinamas Sprendimas 2005/307/EB
   
      
         (pranešta dokumentu Nr. C(2015) 7986)
      
   
   (Tekstas autentiškas tik latvių kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 20 straipsnio p ir t punktus,
   kadangi:
   
               (1)
            
            
               Reglamento (ES) Nr. 1308/2013 IV priedo B skirsnio IV punkto 1 papunktyje nustatyta, kad, klasifikuojant kiaulių skerdenas, raumeningumas turi būti įvertintas Komisijos leidžiamais klasifikavimo metodais, o tai gali būti tik statistiškai įrodyti vertinimo metodai, pagrįsti kiaulių skerdenos vienos ar kelių anatominių dalių fiziniais matavimais. Tam, kad būtų leista naudoti klasifikavimo metodus, jie turėtų atitikti vertinimo statistinės paklaidos maksimalų leistiną nuokrypį. Tas nuokrypis apibrėžtas Komisijos reglamento (EB) Nr. 1249/2008 (2) 23 straipsnio 3 dalyje;
            
         
               (2)
            
            
               Komisijos sprendimu 2005/307/EB (3) Latvijoje leista naudoti tris kiaulių skerdenų klasifikavimo metodus;
            
         
               (3)
            
            
               Latvija paprašė Komisijos leisti pakeisti „Intra-scope (Optical Probe)“, „Manual method (ZP)“ ir „Pork Grader (PG200)“ metoduose naudojamas formules, taip pat savo teritorijoje leisti naudoti vieną naują kiaulių skerdenų klasifikavimo metodą – „OptiGrade-MCP“. Reglamento (EB) Nr. 1249/2008 23 straipsnio 4 dalyje numatytame protokole Latvija pateikė išsamų bandomojo išpjaustymo aprašą, kuriame nurodė pamatinius naujų formulių principus, bandomojo išpjaustymo rezultatus ir raumeningumo procentiniam dydžiui apskaičiuoti naudojamas lygtis;
            
         
               (4)
            
            
               išnagrinėjus tą prašymą nustatyta, kad leidimo taikyti tas naujas formules ir klasifikavimo metodus suteikimo sąlygos yra įvykdytos. Todėl tas formules ir klasifikavimo metodus taikyti Latvijoje turėtų būti leidžiama;
            
         
               (5)
            
            
               be to, Latvija paprašė Komisijos leisti numatyti kitokį kiaulių skerdenų pateikimo būdą, nei Reglamento (ES) Nr. 1308/2013 IV priedo B skirsnio III punkte nustatytas standartinis pateikimo būdas;
            
         
               (6)
            
            
               pagal Reglamento (ES) Nr. 1308/2013 20 straipsnio t punkto i papunktį valstybėms narėms gali būti leidžiama numatyti kitokį kiaulių skerdenų pateikimo būdą, nei IV priedo B skirsnio III punkte nustatytas standartinis pateikimo būdas, jeigu įprasta komercinė praktika jų teritorijoje skiriasi nuo to standartinio pateikimo būdo. Savo prašyme Latvija nurodė, kad, remiantis jos teritorijoje įprasta komercine praktika, gali būti reikalaujama, kad kiaulių skerdenos būtų pateikiamos be galvų, uodegų, priekinių ir užpakalinių kojų. Todėl toks pateikimo būdas, kuris skiriasi nuo standartinio pateikimo būdo, Latvijoje turėtų būti leidžiamas;
            
         
               (7)
            
            
               kad būtų galima nustatyti lyginamąsias kiaulių skerdenų kainas, į šį kitokį pateikimo būdą turėtų būti atsižvelgiama koreguojant užregistruotą šiuo būdu pateiktų skerdenų svorį pagal standartiniu būdu pateiktų skerdenų svorį;
            
         
               (8)
            
            
               prietaisus arba klasifikavimo metodus turėtų būti leidžiama keisti tik jei tai aiškiai leidžiama Komisijos įgyvendinimo sprendimu;
            
         
               (9)
            
            
               siekiant aiškumo ir teisinio tikrumo, turėtų būti priimtas naujas sprendimas. Todėl Sprendimas 2005/307/EB turėtų būti panaikintas;
            
         
               (10)
            
            
               atsižvelgiant į technines aplinkybes, susijusias su naujų metodų ir formulių diegimu, pagal šį sprendimą leidžiami kiaulių skerdenų klasifikavimo metodai turėtų būti taikomi nuo 2016 m. sausio 1 d.;
            
         
               (11)
            
            
               šiame sprendime nustatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Remiantis Reglamento (ES) Nr. 1308/2013 IV priedo B skirsnio IV punkto 1 papunkčiu, Latvijoje leidžiama taikyti šiuos kiaulių skerdenų klasifikavimo metodus:
   
               a)
            
            
               prietaisą Intrascope (Optical Probe) ir su juo susijusius vertinimo metodus, kurių aprašas pateikiamas priedo I dalyje;
            
         
               b)
            
            
               metodą Manual method (ZP) ir su juo susijusius vertinimo metodus, kurių aprašas pateikiamas priedo II dalyje;
            
         
               c)
            
            
               prietaisą Pork Grader (PG200) ir su juo susijusius vertinimo metodus, kurių aprašas pateikiamas priedo III dalyje;
            
         
               d)
            
            
               prietaisą OptiGrade-MCP ir su juo susijusius vertinimo metodus, kurių aprašas pateikiamas šio priedo IV dalyje.
            
         Pirmos pastraipos b punkte nurodytą rankinį metodą ZP leidžiama taikyti tik skerdyklose,
   
               a)
            
            
               taikančiose elektroninių duomenų įvesties metodą; jose turi būti paskerdžiama ne daugiau kaip 500 kiaulių per savaitę;
            
         
               b)
            
            
               kuriose paskerdžiama ne daugiau kaip 200 kiaulių per savaitę.
            
         2 straipsnis
   Nepaisant Reglamento (ES) Nr. 1308/2013 IV priedo B skirsnio III punkte nustatyto standartinio pateikimo būdo, prieš sveriant arba klasifikuojant kiaulių skerdenas Latvijoje jos gali būti pateikiamos be galvų, uodegų, priekinių ir (arba) užpakalinių kojų.
   Kad būtų galima nustatyti lyginamąsias kiaulių skerdenų kainas, toliau nurodyti fiksuotieji koeficientai taikomi visuomet, kai yra pašalinta kuri nors iš toliau nurodytų skerdenos dalių:
   
               —
            
            
               galva – 8,345;
            
         
               —
            
            
               uodega – 0,072;
            
         
               —
            
            
               priekinės kojos – 0,764;
            
         
               —
            
            
               užpakalinės kojos – 1,558.
            
         Standartiniu būdu pateikiamos skerdenos svoris apskaičiuojamas pagal šią formulę:
   standartiniu būdų pateikiamos skerdenos svoris = 100 × skerdenos svoris (be pašalintos (-ų) dalies (-ių))/(100 – pašalintai (-oms) daliai (-ims) taikytinas (-i) koeficientas (-ai))
   3 straipsnis
   Leidžiamus naudoti prietaisus arba klasifikavimo metodus galima keisti tik jei tai aiškiai leidžiama Komisijos įgyvendinimo sprendimu.
   4 straipsnis
   Sprendimas 2005/307/EB panaikinamas.
   5 straipsnis
   Šis sprendimas taikomas nuo 2016 m. sausio 1 d.
   6 straipsnis
   Šis sprendimas skirtas Latvijos Respublikai.
   
      Priimta Briuselyje 2015 m. lapkričio 18 d.
      
         
            Komisijos vardu
         
         Phil HOGAN
         
            Komisijos narys
         
      
   
   
      (1)  OL L 347, 2013 12 20, p. 671.
   
      (2)  2008 m. gruodžio 10 d. Komisijos reglamentas (EB) Nr. 1249/2008, kuriuo nustatomos išsamios Bendrijos galvijų, kiaulių ir avių skerdenų klasifikavimo skalių taikymo ir pranešimo apie tų skerdenų kainas taisyklės (OL L 337, 2008 12 16, p. 3).
   
      (3)  2005 m. balandžio 12 d. Komisijos sprendimas 2005/307/EB, leidžiantis taikyti kiaulių skerdenų klasifikavimo būdą Latvijoje (OL L 98, 2005 4 16, p. 42).
   
      PRIEDAS
      
         KIAULIŲ SKERDENŲ KLASIFIKAVIMO METODAI LATVIJOJE
      
      
         I dalis
      
      INTRASCOPE (OPTICAL PROBE)
      
               
                  1.
               
               
                  Šioje dalyje nustatytos taisyklės taikomos, kai kiaulių skerdenos klasifikuojamos prietaisu Intrascope (Optical Probe).
               
            
               
                  2.
               
               
                  Prietaisą sudaro šešiakampės formos zondas, kurio maksimalus plotis yra 12 milimetrų (19 milimetrų ties ašmenimis zondo viršutinėje dalyje), kuris turi langelį ir šviesos šaltinį bei milimetrais kalibruotą slankiojantį cilindrą ir kuriuo galima išmatuoti nuo 8 iki 50 milimetrų gylį.
               
            
               
                  3.
               
               
                  Skerdenos raumeningumas apskaičiuojamas pagal šią formulę:
                  ŷ = 66,6708 – 0,3493 × F, kur:
                  
                     ŷ= apskaičiuotoji skerdenos raumeningumo procentinė vertė,
                  
                     F= nugaros lašinių storis (su oda), matuojamas kairėje skerdenos pusėje už paskutinio šonkaulio, 6 cm atstumu nuo skerdenos vidurio linijos (milimetrais).
                  Formulė taikoma skerdenoms, sveriančioms 60–110 kilogramų.
               
            
         II dalis
      
      MANUAL METHOD (ZP)
      
               
                  1.
               
               
                  Šioje dalyje nustatytos taisyklės taikomos, kai kiaulių skerdenos klasifikuojamos taikant rankinį metodą (ZP).
               
            
               
                  2.
               
               
                  Šis metodas gali būti taikomas naudojant liniuotę, kai klasifikuojama remiantis prognozės lygtimi. Jo principas pagrįstas tuo, kad ties skerdenos vidurio linija rankiniu būdu išmatuojamas nugaros lašinių storis ir raumenų storis.
               
            
               
                  3.
               
               
                  Skerdenos raumeningumas apskaičiuojamas pagal šią formulę:
                  ŷ = 60,5214 – 0,2579 × G + 0,0525 × M
                  kur:
                  
                     ŷ= apskaičiuotoji skerdenos raumeningumo procentinė vertė,
                  
                     G= raumenų storis ties skerdenos vidurio linija, matuojamas trumpiausiu atstumu tarp raumens m.gluteus medius arčiau galvos esančio galo ir kanalo canalis vertebralis krašto (milimetrais).
                  
                     M= nugaros lašinių storis (su oda) ties skerdenos vidurio linija, matuojamas siauriausioje vietoje ties raumeniu m. gluteus medius (milimetrais).
                  Formulė taikoma skerdenoms, sveriančioms 60–110 kilogramų.
               
            
         III dalis
      
      PORK GRADER (PG200)
      
               
                  1.
               
               
                  Šioje dalyje nustatytos taisyklės taikomos, kai kiaulių skerdenos klasifikuojamos prietaisu Pork Grader (PG200).
               
            
               
                  2.
               
               
                  Prietaisą sudaro matavimo zondas, įmontuotas į pistoleto formos korpusą, duomenų lapų spausdintuvas ir kalibravimo blokas, taip pat 8–9 mm pločio geležtė ir šviesos diodo šaltinis su šviesos imtuvu (fotodetektoriumi).
               
            
               
                  3.
               
               
                  Skerdenos raumeningumas apskaičiuojamas pagal šią formulę:
                  ŷ = 64,4502 – 0,4364 × F + 0,0381 × M, kur:
                  
                     ŷ= apskaičiuotoji skerdenos raumeningumo procentinė vertė,
                  
                     F= nugaros lašinių storis (su oda), matuojamas už paskutinio šonkaulio, 7 cm atstumu nuo skerdenos vidurio linijos (milimetrais),
                  
                     M= raumenų storis, matuojamas už paskutinio šonkaulio, 7 cm atstumu nuo skerdenos vidurio linijos (milimetrais).
                  Formulė taikoma skerdenoms, sveriančioms 60–110 kilogramų.
               
            
         IV dalis
      
      OPTIGRADE-MCP
      
               
                  1.
               
               
                  Šioje dalyje nustatytos taisyklės taikomos, kai kiaulių skerdenos klasifikuojamos prietaisu OptiGrade-MCP.
               
            
               
                  2.
               
               
                  Šį prietaisą sudaro 6 milimetrų skersmens optinis zondas, vienas infraraudonųjų spindulių fotodiodas ir fototranzistorius. Matavimo duomenys į apskaičiuotą raumeningumą konvertuojami kompiuteriu.
               
            
               
                  3.
               
               
                  Skerdenos raumeningumas apskaičiuojamas pagal šią formulę:
                  ŷ = 66,7787 – 0,4464 × F + 0,0018 × M
                  kur:
                  
                     ŷ= apskaičiuotoji skerdenos raumeningumo procentinė vertė,
                  
                     F= nugaros lašinių storis (su oda), matuojamas tarp paskutinio ir priešpaskutinio šonkaulių, 7 cm atstumu nuo skerdenos vidurio linijos (milimetrais),
                  
                     M= raumenų storis, matuojamas tarp tarp paskutinio ir priešpaskutinio šonkaulių, 7 cm atstumu nuo skerdenos vidurio linijos (milimetrais).
                  Formulė taikoma skerdenoms, sveriančioms 60–110 kilogramų.